Document ID: 32012D0275

A BIZOTTSÁG VÉGREHAJTÁSI HATÁROZATA
(2012. május 2.)
egyes szőlőfajtáknak a borkereskedelemről szóló EK-USA megállapodás 8. cikkének (2) bekezdésében említett, a borok címkézésről szóló jegyzőkönyv IV. függelékébe történő felvételéről
(2012/275/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösség és az Amerikai Egyesült Államok között a borkereskedelemről szóló megállapodás megkötéséről szóló, 2005. december 20-i 2006/232/EK tanácsi határozatra (1) és különösen annak 3. cikkére,
mivel:
(1)
Az Amerikai Egyesült Államok kérelmezte az Európai Közösség és az Amerikai Egyesült Államok között kötött, a borkereskedelemről szóló megállapodás 8. cikkének (2) bekezdésében említett, a borok címkézéséről szóló jegyzőkönyv (2) IV. függelékének módosítását azon szőlőfajták felvétele érdekében, amelyekre vonatkozóan az Amerikai Egyesült Államok 2011. október 27-én értesítést küldött a Bizottságnak. E kérelem a fent említett jegyzőkönyv 3.6. pontjának b) alpontjával összhangban készült.
(2)
Az értesítés az Alkohollal és Dohánnyal Foglalkozó Adóügyi és Kereskedelmi Iroda által elfogadott és az USA szövetségi kormányának hivatalos lapjában, a Federal Registerben (3)2011. október 27-én közzétett végső szabályra hivatkozik, amely az Alkohollal és Dohánnyal Foglalkozó Adóügyi és Kereskedelmi Iroda rendeleteit azáltal módosítja, hogy számos új névvel egészíti ki az amerikai borok megjelölése céljára jóváhagyott szőlőfajtanevek jegyzékét.
(3)
A Bizottság az értesítés kézhezvételétől számított 60 napon belül arról tájékoztatta az Egyesült Államokat, hogy a 607/2009/EK bizottsági rendelet (4) 62. cikkének (3) bekezdése értelmében a „Montepulciano” és a „Blaufränkisch” szőlőfajták jelenleg csak egyes tagállamokból származó borok esetében használhatók.
(4)
A Bizottságnak ezért meg kell erősítenie, hogy az Unió egyetért a borok címkézéséről szóló jegyzőkönyv IV. függelékének javasolt módosításaival, kivéve a „Montepulciano” és a „Blaufränkisch” szőlőfajták tekintetében.
(5)
A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,
A KÖVETKEZŐKÉPPEN HATÁROZOTT:
1. cikk
A Bizottság az Európai Közösség és az Amerikai Egyesült Államok között kötött, a borkereskedelemről szóló megállapodás 11. cikkének (5) bekezdésével összhangban megerősíti, hogy az Unió egyetért a borok címkézéséről szóló jegyzőkönyv IV. függelékének javasolt módosításaival, kivéve a „Montepulciano” és a „Blaufränkisch” szőlőfajták tekintetében.
A IV. függelék módosított szövege - az Unió által elfogadottak szerint - a mellékletben kerül meghatározásra.
2. cikk
A mezőgazdasági és vidékfejlesztési főigazgató felhatalmazást kap arra, hogy továbbítsa az írásbeli választ az Amerikai Egyesült Államoknak.
Kelt Brüsszelben, 2012. május 2-án.

Labels: 3
17
18